Brennan: Tramp kampaniyasi va Rossiya o'rtasida aloqa bo'lgan
Markaziy razvedka agentligi sobiq rahbari Jon Brennanning aytishicha, ruslar saylov kampaniyasi xodimlarini o'ziga og'dirishga uringan.
Kapitoliyda qizg’in bahslar. Tramp kampaniyasi va Rossiya o’rtasidagi aloqalar haqida savollarga javoblar ham yangramoqda. “Rossiya rasmiylari va Tramp kampaniyasi o’rtasida muloqot bo’lganiga doir razvedka ma’lumotidan xabarim bor. Rossiya Tramp idorasining xodimlarini hamkorlikka ko’ndira olganmi, yo’qmi, hozircha bilmaymiz”, - deydi Jon Brennan. O’tgan yili AQSh razvedka idorasini boshqargan Jon Brennan Rossiyaga ogohlantirish bergan. Ruslar 2016-yilgi saylovlarga burun suqqan, saylov rasmiylarini o’ziga og’dirishga uringan. “Nojo’ya ishga qo’l urgan odamlar odatda xatosini ancha kech tushunadi”, - deydi u. Tergovchilar oldida turgan vazifa juda mushkul. Chunki Trampning xavfsizlik bo’yicha maslahatchisi Maykl Flinn ko’rsatma berishdan bosh tortdi. Konstitutsiyaviy huquqidan foydalandi u va bunga haqli. Aynan Flinning ko’rsatmasi Rossiyaga doir tergovga aniqlik kiritishi kutilgan edi. Jon Brennan Kapitoliyda so’zlashidan sal oldin qo’shimcha xabarlar paydo bo’ldi. Tramp Amerika razvedkasining ikki rasmiysini Rossiyaga doir da’volarni oshkora rad etishga undagan. Ulardan biri Dan Kouts bu haqda gapirishdan bosh tortdi. “Prezident bilan muloqotimni muhokama qilish noo’rin bo’lar edi”, - deydi u. Koats Senatda so’zlar ekan, asosiy muammo maxfiy ma’lumotlar jamoatchilikka oqib chiqayotganida, deydi. Bunga senator Martin Xeynrikning javobi shuki: “Prezident nozik maxfiy ma’lumotni Rossiya hukumati bilan baham ko’rgani xavfli emasmi, sizningcha?” Koats Prezident Tramp xorijga safarda bo’lgani bois uning bilan buni muhokama qila olmaganini aytadi. Xullas, FBR sobiq rahbari Robert Muller boshliq tergovchilar kalavaning uchini topishi oson emas.